TARYBOS REGLAMENTAS (EB) Nr. 2041/2004
2004 m. lapkričio 15 d.
dėl tam tikrų Rusijos Federacijos kilmės plieno gaminių importo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
2002 m. liepos 9 d. Europos anglių ir plieno bendrija (EAPB) ir Rusijos Federacijos Vyriausybė sudarė Susitarimą dėl prekybos tam tikrais plieno gaminiais (1) (toliau - Susitarimas). Būtinos įgyvendinimo priemonės buvo patvirtintos 2002 m. liepos 8 d. Komisijos sprendimu 2002/602/EAPB dėl tam tikrų plieno produktų iš Rusijos Federacijos importui taikomų tam tikrų apribojimų administravimo (2). Pasibaigus galioti EAPB sutarčiai, Europos bendrija perėmė visas tuo Susitarimu numatytas teises ir pareigas.
(2)
Komisijos sprendimu 2002/602/EAPB nustatomi kiekybiniai apribojimai importui į Bendriją.
(3)
Atsižvelgus į žymiai išaugusią paklausą tam tikriems plieno gaminiams pasaulio mastu ir dėl to atsiradusius panašaus masto sunkumus tam tikriems Bendrijos vartotojams gauti tuos plieno gaminius Bendrijos rinkoje, būtina leisti didesnes importo į Bendriją apimtis, nei buvo iš pradžių numatyta Susitarime. Aptariami plieno gaminiai (karšto valcavimo ritiniai, skirti dar kartą valcuoti) klasifikuojami pagal TARIC kodus 7208370010, 7208380010 ir 7208390010.
(4)
Labai svarbu, kad papildomi kiekiai būtų prieinami kaip galima greičiau. Naujos derybos dėl Susitarimo ir vėlesnis jo pakeitimų įgyvendinimas pareikalautų per daug laiko. Todėl pageidautina pasinaudoti nepriklausoma priemone.
(5)
Baigus kurti vidaus rinką, reikalaujama, kad formalumai, kuriuos turi atlikti Bendrijos importuotojai, būtų tokie patys, neatsižvelgiant į tai, kur prekės būtų deklaruojamos.
(6)
Gaminiai, laikomi laisvoje zonoje arba importuojami pagal susitarimus dėl muitinės sandėlių, laikino importo arba įvežimo perdirbimui (sulaikymo sistema), neturėtų būti įskaitomi į pagal tam tikram gaminiui taikomų apribojimų nustatytus kiekius.
(7)
Kad šis reglamentas būtų veiksmingai taikomas, būtina numatyti, kad, pateikiant minėtuosius gaminius į Bendrijos laisvą apyvartą, būtina Bendrijos importo licencija kartu su tokių Bendrijos importo licencijų išdavimo administravimo sistema.
(8)
Siekiant užtikrinti, kad šiuo reglamentu įvesti kiekybiniai apribojimai nebūtų viršijami, turėtų būti nustatyta procedūra, pagal kurią valstybių narių kompetentingos institucijos išduos importo licencijas tik gavusios išankstinį Komisijos patvirtinimą, kad kiekiai neviršys atitinkamų nustatytų kiekybinių apribojimų,
PRIĖMĖ ŠĮ REGLAMENTĄ:
1 straipsnis
Nepažeidžiant Sprendimo 2002/602/EAPB, į Bendriją leidžiama papildomai importuoti iki 200 000 tonų antroje pastraipoje nurodytų Rusijos Federacijos kilmės plieno gaminių.
Plieno gaminiai yra klasifikuojami pagal TARIC kodus 7208370010, 7208380010 ir 7208390010. Gaminių klasifikacija paremta Bendrijos muitų tarifų ir statistikos nomenklatūra (toliau - Kombinuotoji nomenklatūra arba sutrumpintai - KN). Gaminių, kuriems taikomas šis reglamentas, kilmė nustatoma pagal Bendrijoje galiojančias taisykles.
2 straipsnis
1. 1 straipsnyje apibrėžti Rusijos Federacijos kilmės plieno gaminiai pateikiami į laisvą apyvartą pateikus valstybės narės institucijų pagal 4 straipsnio nuostatas išduotą importo licenciją.
2. Siekdamos užtikrinti, kad kiekiai, kurių atžvilgiu išduodama importo licencija, neviršytų bendrų kiekybinių apribojimų, valstybių narių kompetentingos institucijos, nurodytos II priede, išduoda importo licencijas tik gavusios Komisijos patvirtinimą, kad tokie kiekiai neviršys nustatytų kiekybinių apribojimų.
3. Šiame reglamente ir nuo jo taikymo dienos laikoma, kad gaminiai buvo išsiųsti jų pakrovimo į eksporto transporto priemonę dieną. Gaminiai turi būti išsiųsti ne vėliau kaip 2004 m. gruodžio 31 d.
3 straipsnis
1. 1 straipsnyje nurodyti kiekybiniai apribojimai netaikomi gaminiams, laikomiems laisvojoje zonoje arba laisvame sandėlyje arba importuotiems pagal susitarimus dėl muitinės sandėlių, laikino importo arba laikino įvežimo perdirbimui (sulaikymo sistema).
2. Kai 1 dalyje minimi gaminiai yra vėliau pateikiami į laisvą apyvartą nepakeistos būklės arba apdoroti, arba perdirbti, taikoma 2 straipsnio 2 dalis, o taip išleisti gaminiai įskaitomi į 1 straipsnyje nurodytą kiekybinį apribojimą.
4 straipsnis
1. Taikant 2 straipsnio 2 dalį, prieš išduodamos importo licenciją valstybių narių kompetentingos valdžios institucijos, nurodytos II priede, praneša Komisijai, dėl kokių kiekių jos yra gavusios prašymus išduoti importo licenciją. Savo ruožtu, Komisija informuoja, ar kiekiai, dėl kurių pateikti prašymai, gali būti importuojami chronologine tvarka, pagal kurią buvo gauti valstybių narių pranešimai („pirmas atėjęs, pirmas aptarnaujamas“). Jeigu Komisijos atsakymas yra teigiamas, importo licencija išduodama per penkias darbo dienas.
2. Kartu su pranešimu Komisijai pateikiami prašymai laikomi galiojančiais, tik jeigu kiekvienu atveju juose aiškiai nurodoma eksportuojanti šalis, numatyti importo kiekiai, kvotos galiojimo laikotarpis, valstybė narė, kurioje gaminius numatoma pateikti į laisvą apyvartą ir konkretūs 1 straipsnyje minimi gaminio kodai. Dėl tinkamam šių kiekybinių apribojimų valdymui reikalingų techninių nuostatų būtina susitarti su Plieno ryšių palaikymo komitetu.
3. 1 ir 2 dalyje minimi pranešimai perduodami elektroninėmis ryšių priemonėmis per šiam tikslui sukurtą integruotą tinklą, išskyrus atvejus, kai dėl neišvengiamų techninių priežasčių laikinai reikia naudoti kitas ryšių priemones.
4. Kiek gali, Komisija patvirtina institucijoms visą su pranešimu pateiktame prašyme nurodytą kiekį.
5. Importo licencija arba lygiavertis dokumentas išduodami pagal I priedą.
6. Pagal šį reglamentą išduotos importo licencijos galioja visoje Bendrijos muitų teritorijoje. Bendrijos importuotojas gali kreiptis dėl importo licencijos į bet kurią kompetentingą instituciją.
7. Importuotojo prašymas pateikiamas ne vėliau kaip 2004 m. gruodžio 31 d. ir jame nurodomi šie duomenys:
a)
pareiškėjo vardas, pavardė ar pavadinimas ir tikslus adresas (įskaitant telefono ir telefakso numerius ir galimą identifikacijos numerį, kurį naudoja kompetentingos nacionalinės institucijos) ir PVM mokėtojo registracijos numeris, jeigu jis yra PVM mokėtojas;
b)
kai taikoma, pareiškėjo arba pareiškėjo atstovo vardas, pavardė ar pavadinimas ir tikslus adresas (įskaitant telefono ir telefakso numerius);
c)
tikslus eksportuotojo vardas, pavardė ar pavadinimas ir adresas;
d)
tikslus prekių aprašymas, įskaitant:
-
jų prekės ženklą,
-
Kombinuotosios nomenklatūros (KN) kodą (-us),
-
kilmės šalį,
-
paskyrimo šalį;
e)
neto masė, išreikšta kilogramais ir vienetų kiekiu, nurodoma, kai nepateikiama neto masė pagal Kombinuotosios nomenklatūros poziciją;
f)
prekių CIF vertė eurais Bendrijos pasienyje pagal Kombinuotosios nomenklatūros poziciją;
g)
ar atitinkami gaminiai yra antriniai ar nestandartiniai (3);
h)
siūlomas muitinės formalumų atlikimo laikotarpis ir vieta;
i)
ar paraiška yra pirmesnės paraiškos dėl tos pačios sutarties pakartojimas;
j)
pirkimo ar pardavimo sutarties ir pro forma sąskaitos faktūros kopija;
k)
toliau pateikiama deklaracija, kurią pasirašo pareiškėjas, nurodydamas savo vardą, pavardę ar pavadinimą didžiosiomis raidėmis:
„Aš, toliau pasirašęs asmuo, patvirtinu, kad šioje paraiškoje pateikta informacija yra teisinga ir nurodyta sąžiningai, ir kad aš esu įsisteigęs Bendrijoje.“
8. Šiuo reglamentu nustatoma, kad importo licencijos galiojimo laikotarpis yra keturi mėnesiai. Gavusi tinkamai pagrįstą importuotojo prašymą, valstybės narės kompetentinga institucija gali pratęsti licencijos galiojimo laikotarpį dar dviems mėnesiams.
9. Kompetentingos nacionalinės institucijos gali leisti teikiamas deklaracijas perduoti arba spausdinti elektroninėmis priemonėmis pagal jų nustatytas sąlygas. Tačiau kompetentingoms nacionalinėms institucijoms pateikiami visi reikalingi dokumentai ir įrodymai.
10. Importo licencija gali būti išduota elektronine forma, jeigu tik atitinkamos muitinės tarnybos turi galimybę susipažinti ir dirbti su dokumentu per kompiuterinį tinklą.
11. Importuotojai neprivalo importuoti viso importo licencijoje nurodyto kiekio viena siunta.
5 straipsnis
1. Tai, kad vienetinė kaina, kurią taikant sudarytas sandoris, skiriasi nuo importo licencijoje nurodytos kainos mažiau kaip 5 % arba kad importui pateiktų gaminių bendras kiekis viršija importo licencijoje nurodytą kiekį mažiau kaip 5 %, netrukdo atitinkamus gaminius pateikti į laisvą apyvartą.
2. Importo licencijos paraiškos ir patys dokumentai yra slapti. Jais naudojasi tik kompetentingos nacionalinės institucijos ir pareiškėjas.
6 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis galioja iki 2004 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 15 d.